text: Quant aut lo reis la solte de vertat,
   Molt n'a lo cor pesanços e irat,
   Mais non er ja conogut ni parlat,
   K'el non vol perdre de sos comtes lo grat: 
   "Per ma fei, fils, ben aves plaidiat 
   Quant per lor pres sont li nostre librat.
   Eu e Maurin avem molt guerroiat;
   Ane parlement non vi mais ajostat:
   Dis mile homes del mils de mon regnat 
   Erent tuit viu quant d'aiço fu mesclat,
   Ki puis sont mort, e li altre sont nat,
   De que Maurins a auques lo peçat.
   Mais si Deu plas, per vos serant venjat."
   Fait demandar lo prior e l'abat,
   E il repairent, que hui ant repairat. 
   Cascuns cavalje un cras mur sojornat,
   E cascuns porte un girfalcon mudat,
   Un palefrei ant de grudes carjat;
   Gent sont vestit e sont ben conredat, 
   Bliaus de paile, cemise de cendat, 
   Calces ben fetes dont son estreit calçat; 
   Un mantel gris ac cascuns afublat. 
   Denant lo rei sont jus jambe aterat.
   Se dis lo reis: "Tos vos es autriat, 
   Kanc k'avias quesut ni demandat;
   Ke per Maurin seres quite clamat.
   Ici vos soil, sans engin recelat,
   De quanc qu'aves ne plevit ne jurat." 
   Trais de sa borse I. besant reondat, 
   Rent li per solte, car si ere ostajat.
   E ac VII comtes qui avant autreiat 
   K'om Velavent lor aduis enselat 
   E lo vairet d'Aquillant l'abrievat.
   Lor blans osbers et lor elmes gemat 
   Lor sunt rendut, cui que fuissent donat; 
   Escus e lances, aiço lor es canjat 
   Altretant bon, que non es sordoiat.
   E il andui se sunt de joi armat;
   E quant il s'arment, sunt ades raisonat, 
   De per lo rei lo grant plait presentat: 
   "Se volias estar en ma feltat,
   Kascun de vos darie une citat
   E cent castels de cui fuissies casat."
   Ce dis Beraus: "Trop i aves tarsat,
   Kan d'oi annant estes afianchat;
   N' augras bon plait s'en auguissies parlat.
   Pos per Maurin em soit e aquitat,
   De son captenc em franc e adurat.
   Tot nostre aluet nos aves abaissat;
   Mais si nos viure podem un an passat,
   Ja non ires del gaaig al marchat."
   — "Dex", dist lo reis, "molt i fai grant foldat 
   Cil qui nurrist lo basto ab ques bat.
   Le jor quem fos rendus pres e liat,
   Vos deugras essre a las forces levat;
   Mais s'eu ja mais n'avie poestat,
   Per vostre dan m'aurias chastiat."
   Aitant montarent e vant s'ent sens conjat;
   A esporons sunt al pont avalat.
   L'autre abat ant, Francon, deschaenat,
   E tuit li monge sont fors des laz jetat:
   Lor bon cavau e lor osberc safrat 
   Lor sont rendut, mais greu sont ajostat.
   A tot s'en vant e sont aseürat 
   Desci qu'ai Lans, o ant lo port passat.
   Kant Franques vit Beraut contremontat,
   Son dreit segner e son ami privat,
   Descent a pie e venc a lui per prat,
   Rent li la croce e ac lo enclinat:
   "Ici vos rent tot quant m'aves donat,
   E rent bon grat, non i ai afolat 
   Obedience ni autre a voluntat,
   Ke en l'enclaustre tornerai al mandat,
   A Rocelaure dins le mur batellat."
   E Aulivers gorpi son priorat 
   Brun son segner, cui l'avie baillat. 
   Escos lor libre un calant enjonchat, 
   En que il sont tuit ensens assegat; 
   Al pei del Lans sont al mur arribat.
  